**Rangos kínai konferencián adott elő a GVH elnöke**

*Rigó Csaba Balázs a szakmai együttműködés és a partnerség fontosságát hangsúlyozta Pekingben*

**Budapest, 2025. szeptember 8. – *„A blokkosodás megöli a versenyképességet”* – hangsúlyozta a kínai nemzetközi versenypolitikai fórumon a Gazdasági Versenyhivatal (GVH) elnöke, Pekingben. Rigó Csaba Balázs bemutatta a magyar versenyhatóság szakmai tevékenységét, nemzetközi kapcsolatrendszerét és legfrissebb tapasztalatait. Hangsúlyozta: „*Magyarország összeköti Keletet és Nyugatot. Mi az együttműködést választjuk, nem a széttagoltságot.”* – húzta alá a GVH elnöke a kínai fővárosban.**

2025. szeptember 8. és 9. között tartják Pekingben a „11. Tisztességes Versenypolitikáról szóló Kínai Nemzetközi Fórumot” (The 11th International Forum on Fair Competition Policy of China) a Kínai Állami Piaci Szabályozó Hatóság szervezésében. A rendezvény kiemelt témája a versenypolitika szerepe a jövő alakításában, méltányosabb és dinamikusabb piaci feltételek megteremtésén keresztül.

A konferenciára meghívták a Gazdasági Versenyhivatal elnökét is, aki [2023-tól állandó tagja a Nemzetközi Versenyhálózat (ICN) irányítótestületének (SG)](https://www.gvh.hu/sajtoszoba/sajtokozlemenyek/2023-as-sajtokozlemenyek/a-vilag-versenyhatosagait-iranyito-testulet-allando-tagjava-valasztottak-a-gvh-elnoket). Rigó Csaba Balázs előadásában ismertette a magyar versenyhatóság szakmai tevékenységét és legfrissebb tapasztalatait, külön kiemelve a [2024 őszén lezárt mesterséges intelligencia piacelemzés eredményeit](https://www.gvh.hu/sajtoszoba/sajtokozlemenyek/2024-es-sajtokozlemenyek/gvh-a-mesterseges-intelligencia-alkalmazasa-novelheti-a-magyar-vallalkozasok-versenykepesseget), a GVH digitális fogyasztóvédelem területén felhalmozott tapasztalatait, különös tekintettel a globális technológiai cégekkel (Pl. [TikTok](https://www.gvh.hu/sajtoszoba/sajtokozlemenyek/2023-as-sajtokozlemenyek/megregulazza-a-tiktokot-a-gazdasagi-versenyhivatal-a-gyermekek-vedelme-erdekeben), [Microsoft](https://www.gvh.hu/sajtoszoba/sajtokozlemenyek/2025-os-sajtokozlemenyek/magyarul-tanitja-a-microsoft-a-mesterseges-intelligenciat-a-gvh-nak-koszonhetoen)) szemben lefolytatott eljárásokra. A GVH elnöke ezzel kapcsolatban hangsúlyozta: *„A fogyasztó mindig az első. A legjobb fogyasztóvédelem pedig a verseny. Ugyanakkor a versenytársak piaci magatartása soha nem sértheti a fogyasztók érdekeit.”*

Rigó Csaba Balázs előadásában kiemelte a GVH aktív tevékenységét az élelmiszerinfláció elleni küzdelemben, kiemelve a GVH célzott vizsgálatait, illetve a versenyhatóság által működtetett [online Árfigyelő rendszert](https://www.gvh.hu/sajtoszoba/sajtokozlemenyek/2025-os-sajtokozlemenyek/haztartasi-es-higienes-termekek-ara-is-nyomon-kovetheto-az-arfigyeloben). Rámutatott, hogy a versenyhatóságoknak egyre jelentősebb szerepet kell vállalniuk a nem klasszikus versenyjogi problémák kezelésében is.

A GVH elnöke bemutatta a magyar versenyhatóság kiterjedt nemzetközi szakmai kapcsolatrendszerét is. Mint mondta: „*A kölcsönös tiszteleten alapuló tapasztalatcsere és szakmai együttműködés kiemelten fontos a Gazdasági Versenyhivatal számára.”* Rigó Csaba Balázs rávilágított: *„Geopolitikai értelemben Magyarország Kelet és Nyugat között áll. Ha a széttöredezettséget választjuk, ha blokkokat építünk, azzal gyengítjük Európa versenyképességét. Ehelyett mi a kapcsolatokban és a kölcsönös tiszteleten alapuló együttműködésben hiszünk.”* – húzta alá a magyar versenyhatóság elnöke a pekingi konferencián.

A GVH aktív munkát végez az Európai Versenyhálózatban (ECN), [a Nemzetközi Versenyhálózatban (ICN)](https://www.gvh.hu/sajtoszoba/sajtokozlemenyek/2025-os-sajtokozlemenyek/tobbszoros-elismeres-hazanknak-a-vilag-versenyhatosagainak-eves-talalkozojan), a nemzetközi fogyasztóvédelmi hálózat (ICPEN) munkacsoportjaiban, [az OECD-vel közös oktatóközpontot működtet Budapesten](https://www.gvh.hu/sajtoszoba/sajtokozlemenyek/2025-os-sajtokozlemenyek/20-eve-magyarorszag-a-regio-versenypolitikai-fejlesztesenek-kozpontja), valamint megfigyelő státuszú tagja [a Türk Államok Szervezetének (TÁSZ) versenyhatóságai közötti szakmai együttműködésének](https://www.gvh.hu/sajtoszoba/sajtokozlemenyek/2024-es-sajtokozlemenyek/megalakult-a-turk-allamok-versenytanacsa-isztambulban) is, amelynek [legutóbbi találkozóját Budapesten tartották 2025 áprilisában](https://www.gvh.hu/sajtoszoba/sajtokozlemenyek/2025-os-sajtokozlemenyek/rigo-csaba-balazs-a-gvh-a-versenyjogban-hidat-kepez-kelet-es-nyugat-kozott).

A pekingi nemzetközi konferencián való részvétel jól illeszkedik a Gazdasági Versenyhivatal szakmai külkapcsolati hálójának tudatos építésébe is. A rangos nemzetközi eseményen többek között részt vett és előadást tartott az olasz, a spanyol és a portugál nemzeti versenyhatóság elnöke is.

**GVH Kommunikáció**

További információ:

Horváth Bálint, kommunikációs vezető +36 20 238 6939

Gondolovics Katalin, sajtószóvivő +36 30 603 1170